Der er stor koncentration, når Lukas Schreiber Ørts og Florian Nøhr bygger huse i computerspillet Minecraft. De bruger dog hverken mursten eller mørtel – i stedet udgøres fundamentet af tal og bogstaver på computeren. Programmering, Minecraft og kodning er måske sort snak for nogen, men for en stor gruppe børn og unge er det en passion på lige fod med traditionelle sportsgrene. Gennem leg lærer de om funktionerne bag et spil. - Det er fedt, for man lærer mange ting om computeren, siger Lukas Schreiber Ørts på 9 år. Florian Nøhr på 10 år er enig. - Jeg har fundet ud af, at jeg ikke vidste særligt meget om at kode, men det har jeg lært nu, siger han. Lukas og Florian er to af de 63 børn og unge fra 8-15 år, der mødes en gang om ugen på Mentiqa-skolen og Aalborg Universitet ved organisationen Coding Pirates. Det er drevet af frivillige, som selv brænder for IT. Det eneste problem, som selv den mest komplicerede kode ikke kan knække, er faktisk at der er så stor interesse, at de frivillige ikke kan følge med. Derfor er ventelisten lang. - Der er et stort behov. Mange børn vil gerne lære at kode, lave deres egne spil og komme med i dybden med computeren, siger René Haarsløv, der er daglig leder i Coding Pirates AAU. Nu arbejder man på at åbne endnu en afdeling af Coding Pirates i Aalborg Øst. Det kan du se meget mere om Coding Pirates i Nordjylland LIVE kl. 19.30.

Opsummering:
I organisationen Coding Pirates Aalborg undervises børn og unge i alt indenfor IT og teknologi. Interessen er så stor, at de frivillige ikke kan følge med.